Mentorskap - Solidariteit Wêreld LoopbaanSolidariteit Wêreld Loopbaan
Tuis › Artikels › Mentorskap
Het jy al gewonder hoekom dit lyk asof jy die leer van sukses stadiger uitklim as jou kollegas hoewel jy betroubaar en hardwerkend is? Dit kan wees omdat jy nie 'n mentor het nie.
Mentors is mense wie se menings, leiding en advies jy nodig het as jy 'n gelyke loopbaanpad wil hê. Hulle is klankborde vir jou nuwe idees en hulle lig jou in oor wat agter die skerms aangaan. Hulle is goed geposisioneerde en gerespekteerde werknemers wat jou kan lei na die mense wat besluit wie gaan op en wie bly agter – die bestuurders. Hulle gee ook insig in nuwe ontwikkelings wat nog nie daar was toe hulle nog jonk was nie. Die regte mentor sal jou potensiaal herken en jou aanmoedig om jou vaardighede te ontwikkel, sal kyk na jou en sal jou help om die meer uitdagende opdragte te kry.
Kies die regte mentor
Stel vas of jou maatskappy 'n mentorprogram het en maak dan gebruik daarvan, of vind andersins 'n betroubare persoon wat jy respekteer binne of buite die organisasie.
Kies iemand wat jou professionele uitkyk deel, iemand met wie jy idees kan deel, iemand wat positiewe kritiek sal lewer en jou sal inspireer. Hierdie persoon sal probeer om jou uit te daag om te verbeter, sal taai vrae vra en egte terugvoer gee; dit sal dus iemand wees wat jy vertrou en met wie jy goed kommunikeer.
Jou mentor moet iemand wees wie se werk, lewe en prestasies jy bewonder en wat jy sou wou navolg.
Vertroue en versoenbaarheid is essensieel. Onderlinge vertoue verseker dat julle albei gemaklik is daarmee om openhartig te wees omdat julle weet julle sessies is vertroulik. Jy sal kritiek deur jou mentor ook met grasie moet aanvaar.
Kies 'n persoon wat agt tot vyftien jaar ouer as jy is; as hy jonger is, sal julle waarskynlik vriende word, en as die verskil meer as vyftien jaar is, eindig julle dalk in 'n kwasi-ouer-kind-verhouding.
Wees versigtig om nie iemand in dieselfde maatskappy te kies waar 'n potensieel romantiese verhouding kan ontstaan nie omdat 'n werkverhouding te moeilik kan word om te handhaaf, en dit kan uiteindelik jou en die mentor se loopbane verwoes. Dit moet 'n besigheidsvriendskap bly.
Dit is ook wys om meer as een mentor te hê want hulle kan die maatskappy verlaat op 'n tydstip wat vir jou ongerieflik is. Buitendien, een persoon kan onmoontlik al die leiding verskaf wat jy nodig het.
Kies mense wat tyd sal afstaan om alles te verduidelik wat jy moet weet en die moeite sal doen om seker te maak dat jy die opdrag verstaan.
Bepaal die spesifieke doelwitte of vaardighede wat jy wil ontwikkel en verbind jou tot 'n mentorverhouding van 12–18 maande.
Wanneer jy 'n moontlike mentor geïdentifiseer het, moet jy buite die werkomgewing tyd saam met die persoon deurbring en hom of haar leer ken. Benader jy probleemoplossing op dieselfde wyse as jou mentor? Hoe reageer hy op jou? Inspireer hy jou? Is hy bereid om oor sy sukses te praat? As iemand instem om jou te mentor, moet jy eksplisiet wees oor wat jou verwagtinge en doelwitte is en wat die tydraamwerk is wat jy gaan nodig hê om dit te bereik. Vestig 'n gereelde vergader- en tydskedule met jou mentor.
Wat kry die mentor daaruit? Die mentor kan 'n opvolger voorberei en het dalk 'n nuwe steunpilaar in die bestuur van die maatskappy nodig.